GiliGold/VAD_KnessetCorpus huggingface dataset:
סאלח טריף: אני מתכוון לפנות בכתב לכל חברי ועדת הכנסת ולבקש שהם יטלו חלק בדיון הזה שהוא לא ככל דיון אחר שמתקיים כאן, של הסרת חסינות.
סאלח טריף: מדובר על עניין שנמצא על הגבול הדק שבין חופש הביטוי , שזה מענייננו, לבין נושא שקשור עם העלבת ציבור או הסתה או איומים.
סאלח טריף: לפי דעתי לא רק בית המשפט צריך לתחום כללים בעניין הזה, אלא גם ועדת הכנסת והכנסת, לכן ראוי שנקיים בנושא הזה דיון, הוא יהיה מעבר לדיון אחד, דיון גם אקדמי, גם עקרוני וגם ענייני - כדי שנוכל לומר לתביעה הכללית היכן הגבול - - -
אופיר פינס-פז: אפשר לקבל חומר רלוונטי?
סאלח טריף: נדאג להעביר לכם את החומר.
סאלח טריף: אני מבקש להעביר באמצעות
סאלח טריף: כם לכל חברי הוועדה שהם מתבקשים ליטול חלק בדיון הרציני שנקיים ואשר יארך שתיים שלוש ישיבות לפחות.
עבד-אלמאלכ דהאמשה: ברצוני להעיר כי יום רביעי נחשב יום עמוס מאד עבור חברי הכנסת גם במליאה לכן אני מבקש מיושב ראש הישיבה להעביר את הדיון ליום חמישי בשבוע.
זבולון אורלב: אני מצטרף לדבריו של חבר הכנסת דהאמשה שכן בימי רביעי אין לחברי הכנסת גמישות, להבדיל מכל יום אחר בשבוע שבו הם יכולים לקבוע ישיבות של ועדות לשעות אחרות.
סאלח טריף: האם אתה סבור שאם הדיון שאנחנו מדברים עליו יתקיים ביום חמישי – 25 חברי ועדת הכנסת יבואו לישיבה?
זבולון אורלב: אם ליושב ראש הוועדה יש אינטרס שתהיה השתתפות מלאה של חברי הכנסת, הוא צריך לקחת בחשבון שביום רביעי אין לחברים אפשרות לגמישות לכן אני מבקש לא לקבוע את הישיבות האלה לימי רביעי בשבוע.
זבולון אורלב: דבר כזה מחייב את החברים לבטל את כל הפעילויות האחרות שיש להם, בשעה שלגבי ימים אחרים – הם יכולים לתאם ולאפשר גמישות.
זבולון אורלב: דבר שני; אינני בקיא כמוכם בחוק אבל לפי מה שאני מבין, הדיון שיתקיים בוועדה הוא לא על חופש הדיבור.
זבולון אורלב: לא זה הנושא - - -
סאלח טריף: אתה נכנס לגופו של עניין.
זבולון אורלב: כיוון שאתה הערת הערה לגופו של עניין – גם אני מעיר הערה לגופו של עניין.
זבולון אורלב: אני סבור שהדיון בוועדה צריך להיות בנושא: האם ליועץ המשפטי לממשלה יש כוונה להגיש כתב אישום מנימוקים ענייניים או שיש לו שיקולים אחרים וזרים?
זבולון אורלב: כל מה שקשור בכן חופש הדיבור לא חופש הדיבור, זה עניין חשוב מאד אלא שהוא לא קשור לבקשתו של היועץ המשפטי לממשלה.
רחבעם זאבי: אני מבקש שהדיון יתקיים לא במועד שבו מתקיימות ישיבות ועדת החוץ והביטחון כיוון שאינני יכול לשלוח ממלא מקום ואני גם לא אוכל להצביע והיה ונצטרך להצביע, כי התקנה אומרת, לפי ההערה שקיבלנו מבית הדין העליון, שצריך להשתתף בדיונים כאלה מתחילתם עד סופם.
רחבעם זאבי: נכון שיש אלטרנטיבה לקרוא את הפרוטוקול וכו', אבל אני מבקש, כמי שמשתתף בישיבות הוועדה מתחילתן עד סופן, לא לקבוע את הדיונים במקביל לישיבות ועדת החוץ והביטחון שגם יושב ראש הישיבה חבר הכנסת סאלח טריף צריך להשתתף בהן.
סאלח טריף: אני אשתדל לבדוק עם הגורמים הנוגעים בדבר, היועץ המשפטי לממשלה ועורך הדין של חבר הכנסת ליברמן, ולתאם אתם את המועד.
סאלח טריף: אגב, אין בכוונתי למשוך את העניין הזה יותר מדי זמן.
סאלח טריף: אני ער למה שחבר הכנסת אורלב אמר, אני גם ער לכך שאנחנו צריכים להגן על עובדי ציבור, במיוחד על צמרת המשטרה שעושה עבודתה נאמנה אבל אני גם ער לכך שהעניין הזה קשור לשאלה שכשאנחנו אומרים דברים הן כחברי כנסת הן כאזרחים רגילים, היכן הגבול שבו נועמד לדין?
סאלח טריף: אני, כמיעוט במדינה הזאת רגיש לעניין הזה, אני רוצה שיהיה כאן חופש ביטוי מלא, ואני מפחד שהנושא הזה יגביל אותי באיזשהו שלב באיזשהו מקום, לכן צריך להעמיד את הדברים על דיוקם.
סאלח טריף: זאת ההערה שלי לעניין.
זבולון אורלב: אני לא אומר מה תהיה דעתי כיוון שלא שמעתי את שני הצדדים.
רחבעם זאבי: כבר הודיעו בתקשורת שרוב חברי הוועדה בעד הסרת חסינותו של חבר הכנסת ליברמן.
רחבעם זאבי: אגב כך אני מבקש לציין כי לא שאלו אותי.
צבי ענבר: ברצוני להשמיע שתי הערות; 1 – צריך להיות ברור שלסיעות אין שום סמכות להחליף חברים בוועדה אלא אם כן נמסרת על כך הודעה פורמלית בכנסת.
צבי ענבר: רק חבר כנסת שנבצר ממנו להשתתף בדיונים, אגב, אם הוא לא יוכל להיות בישיבה אחת – זאת לא סיבה, שכן אז הוא יוכל לקרוא את הפרוטוקול ולצורך העניין הזה בית המשפט העליון לא מחייב שכל החברים יהיו נוכחים אלא הוא מבקש שמי שנעדר מישיבה – יקרא את הפרוטוקול.
צבי ענבר: אם כן, מי שנבצר ממנו – יודיע על כך לוועדה ואז, כמובן על פי הכללים, אם הוא יוחלף – הוא יוחלף על ידי חבר אחר אבל ברגע שהיועץ המשפטי לממשלה יתחיל לטעון את טענותיו – מאותו רגע אין החלפות.
צבי ענבר: 2 – כיוון שפורסמו בכלי התקשורת כתבות כאילו ישנם חברי כנסת שכבר הביעו דעתם, אני מבקש להזכיר לחברי הוועדה שהוועדה עוסקת בנושא מעין שיפוטי.
צבי ענבר: להזכירכם שבדרך כלל בית משפט, לדוגמה, לא נוהג לומר מה פסק דינו קודם המשפט, אלא רק אחרי שהוא שומע את הצדדים.
סאלח טריף: הייתי ער לעובדה הזאת ואף ציינתי בדבריי שאני מתייחס לעניין באופן עקרוני ולא ספציפי.
סאלח טריף: חה"כ יעקב ליצמן לא נמצא, חה"כ איוב קרא לא נמצא.
סאלח טריף: חה"כ מיכאל קליינר לא נמצא.
סאלח טריף: חה"כ מוחמד ברכה, בבקשה.
מוחמד ברכה: הערעור הוא בנושא התבטאויותיו של מח"ט גולני.
מוחמד ברכה: אני חושב שהנושא הזה העסיק מאוד את הציבור בישראל, והנושא הוא לא רק נושא של סולחה אישית, אלא ראוי לדיון בכל מה שקשור לנושא של זכותה של תנועת מחאה למחות או להביע כל גישה אחרת כלפי מה שקורה בלבנון.
מוחמד ברכה: על כן אני חושב שראוי שזה יעמוד על סדר יומה של הכנסת כהצעה דחופה.
סאלח טריף: חה"כ ריבלין, סגן היושב ראש, אני מבין שאין לך מה להגן על זה שבהחלט התבטאויותיו יצרו מצב של דחיפות לדיון.
ראובן ריבלין: היתה שאילתה נוספת לפני שבוע.
ראובן ריבלין: סגן שר הבטחון דיבר על העניין הזה בצורה הברורה ביותר.
ראובן ריבלין: הדיון הציבורי נערך, ארבע אמהות נפגשו כבר עם המח"ט הזה, וכל אדם שרוצה לכתוב מאמר, יילך ויכתוב.
ראובן ריבלין: אין יותר שום דחיפות בנושא הזה.
ראובן ריבלין: כל אחד הביע את עמדתו ודעתו בנושא הזה, כולל בנאומים בכנסת.
ראובן ריבלין: היום יש נאומים בני דקה, ויכול כל מי שרוצה ללכת ולומר את כל מה שהוא רוצה.
מוחמד ברכה: זה תקף גם לגבי כל הצעה אחרת.
ראובן ריבלין: כשהיו נאומים בני דקה ישבתי שלוש פעמים על הדוכן, ואף אחד מהדוברים לא מקופח בעניין זה, ומקבל את רשות הדיבור.
יעל דיין: אני מבקשת, כיושבת ראש הוועדה, לציין שזה לא עניין אישי.
יעל דיין: אני לא התכוונתי אפילו להזכיר את עניין מח"ט גולני, אלא את עצם התופעה של ביזוי נשים.
יעל דיין: ישנן כאן גם השדריות של קול ישראל, אלה לא רק ארבע אמהות.
סאלח טריף: אבל גם לנשים מותר לתקוף ולהתבטא.
יעל דיין: יש הבדל בין לתקוף, לבין להתבטא כך.
יעל דיין: ההבדל בין נאום של דקה לבין הצעה לסדר, הוא שהצעה לסדר יורדת אחר כך לוועדה, במקרה הזה לוועדה שלנו, וזה נדון בהיקף המתאים.
סאלח טריף: חשבתי שמח"ט גולני היה צריך להיות אצלך בשבוע שעבר בוועדה.
ראובן ריבלין: אדוני היושב ראש, אני ממליץ בהחלט שאם ועדת הכנסת מבקשת, אנחנו נקיים דיון בוועדה.
רחבעם זאבי: להתבטאות של מח"ט גולני יש היבטים שונים.
רחבעם זאבי: אחד מהם הובא על ידי חברת הכנסת דיין.
רחבעם זאבי: אני למשל רוצה לעסוק בדבר אחר, באיזו מידה מותר לכתוש מפקד בצבא.
סאלח טריף: באיזו מידה מותר לקצין צה"ל להביע דיעה בעניינים כאלה.
רחבעם זאבי: בבקשה, אתה תעלה את זה, אני אעלה את זה, ולכן זה לא דיון של דקה, וצריכים לדון בזה במליאת הכנסת, וזה דחוף וחשוב.
סאלח טריף: מי בעד לאשר את דחיפות ההצעה?
סאלח טריף: ה צ ב ע ה בעד-רוב נגד-אין ההצעה אושרה כהצעה דחופה.
סאלח טריף: בקשת סיעת "האיחוד הלאומי-ישראל ביתנו" לייצוג הולם לאחר המיזוג
סאלח טריף: רבותיי, אני רוצה לעדכן בנושא בקשת סיעת "האיחוד הלאומי-ישראל ביתנו" לייצוג נוסף לאחר האיחוד במוסדות הכנסת השונים.
סאלח טריף: אתמול קיימנו ישיבה נוספת, שתי הסיעות, ישראל אחת, הליכוד, מרצ וחה"כ בני אלון, שהוא יושב ראש סיעת שתי הסיעות המאוחדות.
סאלח טריף: אנחנו התקדמנו בעניין הזה של איך לפתור את הבעיה הזאת, ולתת ייצוג לסיעה החדשה בארבע הוועדות הגדולות, ובתפקידים נוספים שהם ביקשו, ואני גם לקחתי על עצמי לדבר עם סיעת יהדות התורה בעניין שסגן יושב ראש הוא חבר בוועדת הכספים.
סאלח טריף: חה"כ פרוש אמר לי שהיום תתכנס הסיעה שלהם גם כדי להחליט בעניין הזה.
סאלח טריף: אני גם מצפה היום שנתכנס שוב כדי לעשות את החלוקה בינינו.
בנימין אלון: אולי בתום ועדת הכנסת אפשר יהיה לדון על זה אצלך?
סאלח טריף: בשמחה, זה תלוי בחברים.
סאלח טריף: אני מוכן גם אחרי הישיבה, אם חה"כ פינס וריבלין יהיו פה, ואני מבקש גם לומר לחה"כ זהבה גלאון שתהיה כאן.
סאלח טריף: אנחנו צריכים לסכם היום ולהחליט, ומחר להביא את זה לאישור הוועדה.
סאלח טריף: והיה ואיזושהי סיעה תעשה כל מיני דברים, אנחנו ננקוט בצעד שמתחייב מזה שיש החלטת ועדת כנסת.
סאלח טריף: זה כולל חילופים.
סאלח טריף: אני לא רוצה לרוץ אחרי מרצ ולהתחנן.
ראובן ריבלין: צריך להסביר לכל סיעות הבית שאם זה לא יהיה מתוך הבנה ורצון, יופעל הסרגל החדש, כפי שקבע היועץ המשפטי, נעשה שליש-שליש, וודאי שלא ישראל אחת ולא הליכוד יסבלו מכך.
סאלח טריף: אם מקובל עליכם, העניין הזה ייפתר ברמה שדיברנו עליה, של ראשי הסיעות הגדולות, בהחלטה שסיעה שיש לה עודף ייצוג, למשל בנשיאות הכנסת, שני סגני היושב ראש של יהדות התורה.
סאלח טריף: פניתי אליהם שיחליטו - -
רחבעם זאבי: יש שלושה בוועדת הכספים.
ראובן ריבלין: חה"כ אדלשטיין, האם חה"כ גנדי ריגר הוא הנציג שלכם בוועדת החוקה?
אופיר פינס-פז: אני מתנגד שחה"כ ריגר יהיה - -
סאלח טריף: מי ייתן לך שם?
אופיר פינס-פז: אני נותן לוועדת החוקה.
סאלח טריף: רבותיי, אנחנו נעשה את זה לאחר הדיון, ואני מקוה שנביא את זה מחר לסיכום.
סאלח טריף: בקשות להעברה מוועדה לוועדה
סאלח טריף: ישנה פניה של חה"כ דוד טל לגבי חוק נכי המלחמה בנאצים, הארכת מועד להגשת תביעה, הוראת שעה.
סאלח טריף: הכנסת העבירה ביום ראשון או שני את הצעת חוק נכי המלחמה והנאצים לדיון בוועדת הכספים.
סאלח טריף: חוק זה נמצא על שולחנה של ועדת העבודה, הרווחה והבריאות, ואבקש להורות על העברת הדיון בהארכה לוועדה זו.
סאלח טריף: אלה הדברים של היועצת המשפטית ארבל אסטחן.
סאלח טריף: יש הסכמה גם של יושב ראש ועדת הכספים.
אופיר פינס-פז: אני מתנגד.
אופיר פינס-פז: חה"כ גולדשמידט מסכים?
סאלח טריף: אם מסכימים, אני מבקש לאשר את העברת החוק הזה לוועדת העבודה, הרווחה והבריאות.
סאלח טריף: ה צ ב ע ה בעד-רוב נגד-אין החוק עובר לוועדת העבודה, הרווחה והבריאות.
סאלח טריף: בקשתה של חה"כ יעל דיין להעברת הצעת חוק הרשויות המקומיות, יועצות למעמד האישה, מהוועדה לקידום מעמד האישה, לוועדה משותפת שלהם עם ועדת העבודה.
יעל דיין: זה אחד משלושה נושאים.
יעל דיין: יש חוק שלי ושל חברי כנסת אחרים, שעבר כבר בקריאה ראשונה במליאה.
יעל דיין: באיחור מה הגישה חברת הכנסת נעמי בלומנטל הצעה זהה.
יעל דיין: אנחנו כבר נמצאים בהכנה לקריאה שניה ושלישית, ואני מבקשת להעביר את חוק היועצות למעמד האישה ברשויות המקומיות אלינו.
סאלח טריף: אני מבקש לאשר את בקשתה של חה"כ יעל דיין להעברת חוק יועצות למעמד האישה לוועדה למעמד האישה.
סאלח טריף: ה צ ב ע ה בעד-רוב נגד-אין הבקשה התקבלה.
סאלח טריף: (היו"ר אופיר פינס-פז, שעה 10:20) ד.
סאלח טריף: קביעת ועדות לדיון בהצעות חוק והצעות לסדר היום
אופיר פינס-פז: "דו"ח המשטרה על מימדי הפשע" - של חברי הכנסת נעמי חזן ויעל דיין.
אופיר פינס-פז: נשמעו הצעות להעביר את הנושא לדיון בוועדה למעמד האישה, או בוועדת הפנים ואיכות הסביבה.
אופיר פינס-פז: חה"כ אזולאי רוצה שזה יהיה בוועדת הפנים, וחה"כ יעל דיין רוצה שזה יהיה בוועדה לקידום מעמד האישה.
יעל דיין: אנחנו ייחדנו את ההצעה לסדר שלנו, למרות שהשר המשיב השיב בחבילה, בנושא העליה במימדי האונס 18% השנה.
יעל דיין: כאשר השר דיבר וענה, הוא ביקש לפצל את הדיון בוועדות.
יעל דיין: הוא אמר שאת כל הנושא הוא מוכן להביא לדיון במליאה, ואת הנושא של אונס הוא ביקש להעביר לוועדה המטפלת לצערי באונס, שזו הוועדה לקידום מעמד האישה.
יעל דיין: כך השר ביקש.
אופיר פינס-פז: חה"כ אזולאי מנהל עכשיו את ועדת הפנים, ולא נזעיק אותו לעניין הזה.
דוד לב: היה איחוד טכני של הצעות דחופות לסדר היום בנושאים שונים.
דוד לב: היו שתי הצעות שדנו באופן קונקרטי בנושא הזה.
דוד לב: אמר השר שהוא מבקש ששתי ההצעות הקונקרטיות, שהכותרת המקורית שלהן היתה אונס, יידונו בוועדה למעמד האישה.
אופיר פינס-פז: מי בעד להעביר את שתי ההצעות על האונס לוועדה למעמד האישה?
אופיר פינס-פז: ה צ ב ע ה בעד-רוב נגד-אין ההצעה עוברת לוועדה למעמד האישה.
אופיר פינס-פז: החלטת היועץ המשפטי לממשלה לגבי התנהגות המשטרה באירועי א-רוחה שבאיזור אום אל פחם - של חה"כ האשם מחאמיד.
אופיר פינס-פז: נשמעו הצעות להעביר את הנושא לדיון או בוועדת הפנים או בוועדת החוקה, חוק ומשפט.
אופיר פינס-פז: מי בעד להעביר לוועדת הפנים?
אופיר פינס-פז: ה צ ב ע ה בעד-רוב נגד-אין ההצעה עוברת לוועדת הפנים ואיכות הסביבה.
אופיר פינס-פז: שביתת עובדי הנמלים - של חברי הכנסת שלום שמחון, גדעון עזרא ומוחמד כנעאן.
אופיר פינס-פז: או לוועדת הכספים, או לוועדת הכלכלה.
אופיר פינס-פז: מי בעד להעביר לוועדת הכלכלה?
אופיר פינס-פז: ה צ ב ע ה בעד-רוב נגד-אין הנושא עובר לוועדת הכלכלה.
אופיר פינס-פז: "מחקר של משרד החינוך על אלימות בקרב בני נוער" - של חברי הכנסת ישראל כץ, אמנון כהן, האשם מחאמיד ומיכאל נודלמן.
אופיר פינס-פז: נשמעו הצעות להעביר את הנושא לדיון בוועדת העליה והקליטה או בוועדת החינוך והתרבות.
אופיר פינס-פז: מי בעד להעביר את ההצעה לוועדת החינוך?
אופיר פינס-פז: ה צ ב ע ה בעד-רוב נגד-אין הנושא עובר לוועדת החינוך.
אופיר פינס-פז: "חשד לסחר בביציות הנשים שהיו בטיפולי הפריה" - של חברי הכנסת יהודית נאות, אחמד טיבי, רחמים מלול, ענת מאור ודליה רבין-פילוסוף.
אופיר פינס-פז: נשמעו הצעות להעביר את הנושא לדיון בוועדת העבודה, הרווחה והבריאות, או לוועדה לקידום מעמד האישה.
יעל דיין: אנחנו כל פעם נתקלים בנושא הזה.
יעל דיין: אני מבקשת להעביר את זה לוועדה לקידום מעמד האישה, שכבר עסקה ועוסקת בזה.
יעל דיין: אני מבקשת שתצביעו על זה.
אופיר פינס-פז: מי בעד העברת הנושא לוועדה לקידום מעמד האישה?
אופיר פינס-פז: ה צ ב ע ה בעד-רוב נגד-אין הנושא עובר לוועדה לקידום מעמד האישה.
אופיר פינס-פז: הצעת חוק הלוואות לדיור (תיקון - שכר טרחת עורך דין בגין אי תשלום הלוואה), התש"ס1999- - של חה"כ מאיר פרוש.
אופיר פינס-פז: נשמעו הצעות להעביר את הנושא לדיון בוועדת הכלכלה או בוועדת החוקה, חוק ומשפט, או בוועדת הכספים.
אופיר פינס-פז: מי בעד להעביר את הנושא לוועדת הכספים?
אופיר פינס-פז: ה צ ב ע ה בעד-רוב נגד-אין הנושא עובר לוועדת הכספים.
אופיר פינס-פז: הצעת חוק לקליטת העליה, התש"ס1999- - של חה"כ אמנון כהן וקבוצת חברי כנסת.
אופיר פינס-פז: נשמעו הצעות להעביר את הנושא לוועדת הכלכלה או לוועדת הכספים או לוועדת העליה והקליטה.
אופיר פינס-פז: מי בעד להעביר את הנושא לוועדת הכלכלה?
אופיר פינס-פז: ה צ ב ע ה בעד-רוב נגד-אין ההצעה עוברת לוועדת הכלכלה.
ראובן ריבלין: האמת היא שהיה צריך להעביר את העניין של פרוש לוועדת החוקה, חוק ומשפט, כי זה נושא של מעמד עורך הדין.
אופיר פינס-פז: הצעת חוק הכנסת (תיקון מס' 7) (ראש האופוזיציה), התש"ס2000-.
אופיר פינס-פז: נשמעה הצעה להעביר את הנושא לוועדת החוקה, חוק ומשפט.
משה גפני: זה שייך לוועדת הכנסת.
בנימין אלון: זה חוק הכנסת.
משה גפני: אני הצעתי להעביר את זה לוועדת הכנסת.
אופיר פינס-פז: בגלל שזה החוק של חה"כ עוזי לנדאו, ודובר על זה בוועדת החוקה, אני מבקש לצרף את זה.
אופיר פינס-פז: מי בעד להעביר את הנושא לוועדת החוקה?
אופיר פינס-פז: ה צ ב ע ה בעד-רוב נגד1- הצעת חוק הטבות למשפחות ילדים אוטיסטים (תיקוני חקיקה), התשנ"ט1999- של חה"כ אליעזר זנדברג.
אופיר פינס-פז: סגן שר האוצר הציע להעביר את הנושא לדיון בוועדת הכספים.
אליעזר זנדברג: אדוני היושב ראש, אני ביקשתי להעביר את זה לוועדה לקידום מעמד הילד, כי לדעתי זה ממש נושא קלאסי לשם.
מוחמד ברכה: זה שייך למעמד הילד.
ראובן ריבלין: אם רוצה המציע מעמד הילד, מה איכפת לך?
אופיר פינס-פז: זה לא מדוייק.
אופיר פינס-פז: הוועדה לקידום מעמד הילד היא לא ועדה סטטוטורית, ואני לא בטוח שהיא יכולה לעשות פעולות חקיקה.
ארבל אסטרחן: זה שייך לוועדת העבודה והרווחה.
יעל דיין: זו ועדה לכל דבר.
אופיר פינס-פז: כשהייתי יושב ראש בוועדה לעובדים זרים, לא אפשרו לי את זה.
יעל דיין: אני הייתי בלא סטטוטורית שנתיים, וחוקקנו שם ללא בעיה.
אופיר פינס-פז: אני מבקש מחברי הקואליציה לתמוך בוועדת הכספים.
אליעזר זנדברג: אם הקואליציה כבר מתעקשת על הנושא הזה, תציע כבר את ועדת העבודה והרווחה, זה כבר יותר הגיוני.
אופיר פינס-פז: נעשה הצבעה.
אופיר פינס-פז: מי בעד להעביר את הנושא לוועדה למעמד הילד?
אופיר פינס-פז: ה צ ב ע ה בעד6- נגד1- הנושא עובר לוועדה למעמד הילד.
אופיר פינס-פז: (היו"ר סאלח טריף, שעה 10:40)
יעל דיין: מאחר שבוועדה הזו הוחלט על שתי ועדות משותפות, אחת של הוועדה לקידום מעמד האישה עם ועדת הפנים ואיכות הסביבה, והשניה לנושאי בריאות נשים של הוועדה לקידום מעמד האישה עם ועדת העבודה, הרווחה והבריאות, אני מבקשת מהיועץ המשפטי, מאחר שהבעיה עלתה - -
ראובן ריבלין: אומר לך למה לא צריך לדון בזה עכשיו.
ראובן ריבלין: אנשי ש"ס שהם מהמתנגדים העיקריים, יכולים לבוא ולומר שזה לא היה על סדר היום, אז הם חשבו שהם לא צריכים להיות פה.
יעל דיין: אני לא מבקשת הצבעה, אני מבקשת את יעוץ היועץ המשפטי, שיגדיר לנו במה עוסקות, ומה הסמכויות ומה הסטטוס של ועדות משותפות שהוקמו.
ראובן ריבלין: זה צריך להיות סעיף על סדר היום, כדי שפעם אחת נבין את זה.
ראובן ריבלין: אני מוכרח לומר, כאדם שנמצא במליאה רוב שעות פעילותה, שמפעם לפעם עולות שאלות שחוזרות כריטואל, מתי זה שייך לוועדה למעמד האישה, ומתי זה שייך לוועדת העבודה, הרווחה והבריאות.
ראובן ריבלין: צריך פעם אחת להכריע בעניין.
ארבל אסטרחן: הסמכויות של ועדה משותפת באופן כללי, הן כמו של ועדה קבועה.
ארבל אסטרחן: העניין הוא שמבחינת התוכן של הסמכויות, זה לא קשור ליועץ המשפטי.
ארבל אסטרחן: זאת אומרת, הוועדה היא זו שצריכה להגיד מהן סמכויותיה.
ארבל אסטרחן: שתי הוועדות צריכות להחליט אילו סמכויות הן יתנו לוועדה המשותפת.
יעל דיין: וכאשר זה עולה במליאה, בלתי אפשרי להעביר מהמליאה הצעה לסדר לוועדה משותפת.
יעל דיין: זה לא על הבסיס שהיא איננה סטטוטורית, כי גם ועדה לא סטטוטורית מקבלת הצעות לסדר.
יעל דיין: לכן אני רוצה לדעת, כי זה פשוט קיצור דרך.
סאלח טריף: איפה הבעיה?
יעל דיין: זה חוזר הנה, כדי להחליט לאיזו ועדה.
דוד לב: כאשר יש הצעת חוק או נושא מסויים, מחליטים שזה יידון על ידי ועדה משותפת.
סאלח טריף: הוועדה המשותפת מוקמת לאותו עניין שעל סדר היום, או לאותו חוק, לצורך אותו עניין.
סאלח טריף: זו לא ועדה קבועה.
יעל דיין: אני אבקש לפיכך בכל פעם מחדש לבוא הנה ולהקים באותו עניין ועדה משותפת.
בנימין אלון: אבל ככה תוקמנה ועדות חדשות כל הזמן.
יעל דיין: אני הגשתי תיקון לתקנון.
סאלח טריף: זה יהיה פטנט חדש להקמת עוד ועדות נוספות, ואני חושב שזה מיותר.
יעל דיין: מקובל עליי - זה אילוץ, משום התנגדויות שלא היו אף פעם.
יעל דיין: לא היתה בעיה עם בריאות נשים, וכו'.
סאלח טריף: הנושא הראשון בסדר יומנו הוא הצעות לתיקון התקנון בעניין חיזוק עבודת הוועדת.
רחבעם זאבי: אני מבקש שיהיה רשום בפרוטוקול שנוכחים בישיבה הזאת רק שני חברים, היושב ראש ואנכי.
סאלח טריף: רבותיי, בנושא חיזוק עבודת הוועדות, כאשר ישבנו על העניין הזה אתמול, החלטנו חברת הכנסת נעמי חזן ואני, שברצוננו לשלב את הנושא גם לגבי הקטע של הופעת שרי הממשלה ופקידיה בישיבות הוועדות שכן אין משמעות לעבודתן בלי תגובה ממשלתית נכונה.
סאלח טריף: אם נקפיד על כך שחברי הוועדה יופיעו אבל מן הצד האחר נציגי הממשלה או השרים לא יבואו לאותן ישיבות – לא עשינו כלום.
סאלח טריף: כיוון שכך הנחנו על שולחנכם הצעה משולבת.
סאלח טריף: אני מציע שנתחיל את הדיון דווקה בקטע שנוגע לנו, חברי הכנסת, וננסה לשפר או לטפל בהופעת חברי הכנסת לישיבות הוועדות, ובשבוע הבא נקיים דיון נוסף שעניינו הסנקציות שנציע להטיל על נציגי ממשלה שלא באים לישיבות.
ארבל אסטרחן: יש שם חובה על שרים להופיע לישיבות, אבל אין פירוט.
סאלח טריף: אין פירוט וגם אין כלים כדי שנוכל להשתמש בהם או כדי לדעת איך לפעול, כדי למגר את התופעה הזאת.
סאלח טריף: מכל מקום אנחנו נקיים לגבי שרים ופקידי ממשלה שמזלזלים בכנסת ולא מופיעים לישיבותיה דיון מיוחד ביום שלישי הבא.
סאלח טריף: בינתיים אני מציע, כדי לחסום את הקטע שמדבר על חבר כנסת שהוא חבר בחמש ועדות, דבר שהוא בלתי סביר, אגב, כשישבתי על העניין הזה עם חברת הכנסת חזן, היא בעצמה סיפרה לי שהיא חברה בחמש ועדות - - -
רחבעם זאבי: והיא דווקה נוכחת בישיבות.
רחבעם זאבי: על כל פנים היא משתדלת לעשות כן.
רחבעם זאבי: היא נחשבת חברת כנסת חרוצה.
סאלח טריף: נכון, אבל המצב, בכללותו, נחשב לבלתי אפשרי.
סאלח טריף: בהקשר הזה של הדברים אני רוצה לציין שכולנו מכירים את הבקשות ואת המריבות לקבלת חברות בוועדות ואחרי כל זה החברים לא מגיעים לישיבות לכן אנחנו צריכים לגרום לכך שאם סיעה תבין שחבר שהיא מציעה להיות חבר באיזושהי ועדה לא מגיע לישיבותיה – אין טעם שהוא ימשיך לכהן כחבר באותה ועדה.
עבד-אלמאלכ דהאמשה: אם הסיעה של אותם חברי הוועדות תנקוט בצעדים כלפיהם – כל הסיפור ייראה אחרת.
סאלח טריף: אני באמת מבקש לשמוע את הצעותיכם בנושא הזה זאת כבר הצעה שאפשר יהיה להתייחס אליה ולשמוע בקשר אליה עוד גורמים כדי שיהיה אפשר לגבש אותה.
סאלח טריף: ברשות מקומית, לדוגמה, אם מישהו לא מגיע למספר מסויים של ישיבות המועצה או של העירייה – ראש הרשות מודיע לממונה על המחוז שמפסיקים את חברותו.
סאלח טריף: במסמך שהנחנו על שולחנה של הוועדה מוצע שחבר ועדה שנעדר משלוש ישיבות רצופות של ישיבת ועדה בלי שהוא הודיע על כך מראש בהודעה מנומקת ליושב ראש הוועדה, - יושב ראש אותה הוועדה יזהיר אותו.
סאלח טריף: נניח שאותו חבר ועדה היה חולה - - -
ארבל אסטרחן: זאת לא סיבה שהוא לא יודיע על כך.
ארבל אסטרחן: אפשר להרים טלפון ולהודיע.
סאלח טריף: "חבר ועדה שנעדר מחמש ישיבות רצופות מבלי שהוא הודיע על כך, כאמור בסעיף קטן (א), תופסק חברותו בוועדה ויחולו הוראות סעיף 9(ב)".
סאלח טריף: כאמור, זאת הצעה שבעזרתה אנחנו רוצים לגרום לכך שנבוא בידיים נקיות לממשלה ונגיד לה שאנחנו מטילים על עצמנו סייגים ומגבלות ואנחנו מבקשים שהם יחולו גם על הופעת שרים ופקידי ממשלה בישיבות הכנסת.
סאלח טריף: חברת הכנסת נעמי חזן ואנכי גיבשנו את ההצעה כפי שהיא הונחה על שולחנכם ואני מבקש לשמוע את הערותיכם.
רחבעם זאבי: בצדק פתחת את דבריך ואמרת שלא מדובר על חמש ישיבות או על העדרות כזאת או העדרות אחרת אלא על השאלה איך משפרים את עבודת הוועדות ואת הופעת חברי הכנסת לישיבות הוועדות וכתוצאה מכך גם נוכל לתבוע מהממשלה לכבד את הוועדות ואת הכנסת בהשתתפותה.
רחבעם זאבי: בהקשר הזה של הדברים אני מבקש לציין כי אנחנו חייבים לדעת שהיהודים במדינת ישראל יודעים לעקוף את כל החוקים.
רחבעם זאבי: אילו, לדוגמה, הייתי רוצה לעקוף את החוק הזה – לא היתה לי כל בעיה; הייתי נכנס לישיבה לשתי דקות או לחמש דקות ויוצא, וזה היה נחשב לי כנוכחות באותה ישיבה.
רחבעם זאבי: כאמור, אנחנו עם שאי אפשר לחוקק לו חוקים אלא אם עושים זאת בקפידה ובשיקול דעת לכן אני מציע קודם לכל שחבר כנסת לא יכהן ביותר משתי ועדות.
רחבעם זאבי: אם לסיעה שלו אין מועמדים נוספים – יחזיר את העניין לוועדת הכנסת.
רחבעם זאבי: לחילופין אני מציע להקטין את מספר חברי הוועדות.
רחבעם זאבי: צריך לקבוע עוד כי יושב ראש ועדה לא יוכל להיות חבר בוועדה אחרת.
רחבעם זאבי: פעם חשבתי שזה ייתרון כיוון שחגי מירום ישב על כיסא יושב ראש ועדת הכנסת וכתוצאה מכך הוא דאג שלא תהיה חפיפה בזמנים בין הוועדה הזאת לבין ישיבות ועדת החוץ והביטחון.
רחבעם זאבי: זה היה ייתרון, אבל הייתרון הזה כורסם מזמן.
רחבעם זאבי: לי, אישית, יש בעיה לרוץ בין ישיבות שתי הוועדות.
רחבעם זאבי: יושב ראש ועדה לא צריך להיות חבר בוועדה אחרת.
רחבעם זאבי: יש לו תפקיד של ראשות ועדה, הוא צריך להתמסר לענייני אותה ועדה עד הסוף ואכן יש לנו יושבי ראש ועדות מצויינים שנותנים את כל עיתותיהם, מאמציהם ומרצם לוועדה שהם מכהנים בראשותה, וזה מספיק.
רחבעם זאבי: אם הם מתעניינים בנושאים אחרים ויש להם זמן פנוי – ייכנסו לישיבה של כל ועדה אחרת אבל לא כחבר ועדה אלא כי הנושא מעניין אותם.
מוחמד ברכה: מה אתה מציע לחילופין?
מוחמד ברכה: אני מבין שאתה לא מציע שכלול של הסעיף אלא רק למחוק את המילה: רצופות.
רחבעם זאבי: אם חבר הכנסת לא ישתתף בחמש ישיבות – הוא יאלץ להיפרד מאותה ועדה.
רחבעם זאבי: אני מציע לכם לחשוב על עניין אחר שאין לי לגביו תשובה, איך מגדירים נוכחות של חבר כנסת בישיבה?
רחבעם זאבי: האם לחבר כנסת שנוכח בישיבה 10 דקות זאת תחשב נוכחות באותה ישיבה?
רחבעם זאבי: אני מציע שלא נאשר את ההצעה שהונחה בפנינו בפזיזות אלא נחשוב על הבעיות שיש, כגון: מה נחשבת נוכחות בישיבה?
רחבעם זאבי: 5 דקות, 10 דקות, 15 דקות זאת נוכחות בישיבה?
רחבעם זאבי: לטעמי – לא.
זבולון אורלב: אני מסכים שיש בעיה עם השתתפות חברי כנסת בישיבות הוועדות אבל בואו נראה למה זה קורה?
זבולון אורלב: זה קורה מפני שיש הרבה ועדות - - -
רחבעם זאבי: ועוד מוסיפים עליהן.
זבולון אורלב: זאת סיבה אחת.
זבולון אורלב: סיבה שנייה – יש הרבה חברים בוועדה, וסיבה שלישית – יש מעט חברי כנסת שיכולים להשתתף בישיבות הוועדות, בעיקר בכנסת הזאת שהוגדלו מספר השרים וסגני השרים.
זבולון אורלב: הרי פה בוועדת הכנסת קבעו את המפתח.
זבולון אורלב: נקודת המבט שלי על העניין הזה היא גם של יושב ראש ועדה וגם של חבר במפלגה קטנה עד בינונית.
זבולון אורלב: אם ההצעה שהונחה על שולחננו תתקבל פירושו של דבר השתלטות של המפלגות הגדולות על הכנסת כי המפלגות הקטנות לא תעמודנה בכך - - -
סאלח טריף: זאת המחלה של כולם.
זבולון אורלב: לא, ואני אסביר מדוע.
זבולון אורלב: במפלגה שלי, אם לנו, מתוך חמשת חברי הכנסת, יש שני סגני שרים, השר הוא לא חבר כנסת, אנחנו שלושה שצריכים להתחלק על פני 15 ועדות, פירושו של דבר הוא שאתה אומר מראש - - -
סאלח טריף: אתם חברים ב-15 ועדות?
זבולון אורלב: מה שאני מבקש להדגיש הוא שהמפד"ל לא תוכל להביע עמדה ודעה ולהשתתף בהכרעה בנושא שמאד מעניין אותה באותה ועדה ואני חושב שזאת שלילת זכות בסיסית מאד של מפלגה.
זבולון אורלב: לו יצויין שאני לא יכול, בגלל איסורים כאלה, להשתתף בישיבת וועדה שכן אני יושב ראש ועדה ויש התנגשות בזמנים, אגב, במקרה הייתי השבוע בשתי ישיבות כאן, מתוך שלוש, פירושו שאם מדובר על נושא חשוב מאד כגון: הסרת חסינות חבר כנסת, שבעיניי הוא נושא עקרוני מאד, - לא הייתי יכול להשתתף בישיבה.
זבולון אורלב: אני חושב שזה האינטרס של הכנסת שיותר מפלגות תוכלנה להשתתף בעשייה הפוליטית ולא תהיה השתלטות.
זבולון אורלב: אם נקבל את המגבלות האלה או את המגבלות שהציע חבר הכנסת זאבי – רוב המפלגות הקטנות לא תוכלנה להשתתף ברוב ישיבות הוועדות – דבר שהיום לא קיים.
סאלח טריף: יש לך הצעות שיפור?
זבולון אורלב: אם רוצים להשתלט על העניין של ההעדרות - צריך לדאוג לכרטיסי נוכחות - - -
רחבעם זאבי: הלוואי.
רחבעם זאבי: זה המקום היחיד בארץ שבו לא מחתימים כרטיס נוכחות.
זבולון אורלב: ההשוואה למועצת עיר, כפי ששמענו עליה כאן, איננה השוואה מתאימה לענייננו שכן שם מדובר על עשר ישיבות בשנה, לעומתן כאן מדובר על שלוש ישיבות בשבוע, אלה הם עומסים שונים לחלוטין - - -
רחבעם זאבי: אבל כאן מדובר על משרה מלאה.
זבולון אורלב: אם במליאה אין חובת נוכחות – גם בישיבות הוועדות לא צריכה להיות חובה כזאת.
זבולון אורלב: למה צריך להיות הבדל בין חבר כנסת שלא משתתף בשלוש ישיבות מליאה או לא משתתף בשלוש הצעות אי אמון לבין חבר כנסת שלא משתתף בישיבות ועדות?
זבולון אורלב: למה דיון בוועדה יותר חשוב מאשר דיון במליאה?
זבולון אורלב: מבחינת המשקל הדמוקרטי וההכרעות הדמוקרטיות – יותר חשוב שחברי הכנסת ישתתפו בדיונים ובהכרעות במליאה ואם במליאה - - -
סאלח טריף: אם לא שמת לב – הכנסנו מספר הצעות כדי שהן תשפרנה את הנוכחות של חברי הכנסת, במליאה.
זבולון אורלב: אני מסכים; תמכתי בהן.
זבולון אורלב: מה שניתן לשפר כאן הוא עניין לוח הזמנים.
זבולון אורלב: ועדות יושבות בין שעה תשע לארבע אחר הצהרים.
זבולון אורלב: היה ניסיון לא מוצלח לדעתי, של יושב ראש הבית עם יושבי ראש הוועדות, לקבוע שלוש ישיבות, אבל אין פיקוח, כל אחד עושה מה שהוא רוצה לכן צריך לעבוד בחוכמה, להעלות על מחשב את חברי הוועדות ולבדוק מה הזמן האופטימלי.